b'\n_START_ARTICLE_\nFestival LGBT-filma\n_START_PARAGRAPH_\nFestival LGBT-filma, ki od leta 1984 poteka v Ljubljani, je najstarej\xc5\xa1i tovrstni filmski festival v Evropi._NEWLINE_Festival organizira Dru\xc5\xa1tvo \xc5\xa0KUC zadnjo soboto v novembru v Slovenski kinoteki in na spremljevalnih lokacijah po Sloveniji. Festival filmov z neheteroseksualno in necisspolno tematiko poteka dober teden dni.\n_START_SECTION_\nZgodovina festivala\n_START_PARAGRAPH_\nZa prvo izvedbo festivala se \xc5\xa1teje prvi festival Magnus, ki ga je priredil \xc5\xa0kuc-Forum na ve\xc4\x8d lokacijah v Ljubljani: v Galeriji \xc5\xa0kuc, v Kino\xc5\xa0kucu, na Filozofski fakulteti in v Disku FV. Festival so organizirali Bogdan Le\xc5\xa1nik, Aldo Ivan\xc4\x8di\xc4\x87, Marina Gr\xc5\xbeini\xc4\x87, Barbara Bor\xc4\x8di\xc4\x87, Neven Korda in Zemira Alajbegovi\xc4\x87._NEWLINE_Od leta 1984 festival neprekinjeno poteka vsako leto. Izjema je bilo leto 1987, ko je bil \xc4\x8detrti festival Magnus kljub pripravljenemu programu odpovedan zaradi politi\xc4\x8dnih pritiskov, ki so temeljili na sklicevanju na tveganost mednarodnega shajanja gejev zaradi izbruha aidsa._NEWLINE_Festival se je ve\xc4\x8dkrat soo\xc4\x8dal s pomanjkanjem finan\xc4\x8dnih sredstev. Leta 1996 so organizatorji in organizatorke festivala na ministrstvu za kulturo neuspe\xc5\xa1no vlo\xc5\xbeili pro\xc5\xa1njo za dovoljenje za predvajanje filmov brez prevodov, ker bi bili stro\xc5\xa1ki prevajanja za nekomercialni festival preveliko finan\xc4\x8dno breme. Filme na 12. festivalu so zato prevajali simultano._NEWLINE_Od leta 1994 je glavna lokacija festivala bodisi Kinodvor (v letih od 2004 do 2008) bodisi Slovenska kinoteka. Od leta 2004 festival vsako leto poteka na vsaj \xc5\xa1e eni spremljevalni lokaciji zunaj slovenske prestolnice._NEWLINE_Leta 2013 so najbolj\xc5\xa1e filme za\xc4\x8deli nagrajevati z ro\xc5\xbenatimi zmaji, naslednje leto pa je festival dobil zdaj\xc5\xa1nje ime. Pred tem je bilo zadnje ime festivala Festival gejevskega in lezbi\xc4\x8dnega filma._NEWLINE_Leta 2017 je bila ena izmed spremljevalnih lokacij festivala prvi\xc4\x8d zunaj meja Republike Slovenije. Dve projekciji sta bili v kinu Ariston v Trstu._NEWLINE_Leta 2018 je festival prvi\xc4\x8d dobil finan\xc4\x8dno podporo Slovenskega filmskega centra. Festivalska \xc5\xbeirija, ki je ocenjevala igrane filme, je bila prvi\xc4\x8d mednarodna. Na otvoritvi festivala v Kinodvoru pa je bil prikazan prvi slovenski profesionalni gejevski film, Posledice.'